Uppies 0/15 krieket vs. Kenhardt 0/15
Geskep op 18 October 2017
Uppies se 0/15 krieketspan het Dinsdag, 17 Oktober, ‘n 25 beurt wedstryd gespeel teen Kenhardt op Uppies se velde. Uppies het die loot gewen en besluit om eerste te kolf. Uppies se kolwers het hul uitstekend van hul taak gekwyt en ‘n reuse telling van 229 lopies in hul toegelate 25 beurte gemoker. Uitstaande kolwers vir die dag was Brend Mulder met 69 lopies en Ferdie Richter met 61 lopies.
Daarna het Uppies vir Kenhardt ingestuur om te kolf. Al die Uppie boulers het hul kant gebring met die bal sowel as veldwerk. Uppies beperk vir Kenhardt tot slegs 65 lopies vir die verlies van 10 paaltjies. Beste boulers vir die dag was Theuns Theunissen met 3 paaltjies en Miguel Meintjies en Geo Engelbrecht elk met 2 paaltjies.
Uppies wen dus die wedstryd met 164 lopies. Baie geluk seuns.
Agter van links na regs: Daylon Beukes, Awie van der Westhuizen, Geo Engelbrecht, Brend Mulder, Ferdie Richter, Grannon Brand,
Voor van links na regs: Jaydon Fortuin, Theuns Theunissen, Gideon Breedt, John-Mark Solomon.
Afwesig: Miguel Meintjies, GT Geldenhuys.
Geskep op 16 October 2017
Die 0/17A "Fast 5" netbalspan het die afgelope vakansie, vanaf 2-3 Oktober , aan die SA-skole Kampioenskappe in Vanderbijlpark deelgeneem.
Die span het bewys Uppies-netbal kan ook in ander vorme van netbal presteer. Hulle het kragte gemeet teen magtige spanne soos Sentraal, HTS Middelburg en Monument om net `n paar te noem en eindig as die 12de beste span in Suid-Afrika.
`n Baie groot hoogtepunt was toe die span ook bekende gesigte soos Zandré Erasmus (PUK verdediger) en Renske Stols (Protea speler) op die toernooi raak geloop het. Baie dankie ook aan hierdie 2 spelers wat met geen moeite saam met die kinders `n foto geneem het nie.
Baie geluk aan die span met hulle prestasie.
Foto van links: Gillian du Plessis, Melonice Kordom, Cleo Minnaar, Anri Kotzé, Lorraine Groenewald, Liché Prinsloo, Nicolene Loots, Dirette Oberholster.
FBI by Uppies?!
Geskep op 13 October 2017
Woensdag, 6 September, was die FBI by Uppies. Nee, ons het nie moeilikheid gehad nie; inteendeel...
FBI staan vir Food and Beverage Institute - `n tersiêre instansie van Bloemfontein. Hulle het `n nuwe dimensie kom gee aan Turkish Delight en Chocolate Truffels.
Hul insiggewende praatjie oor die instituut het die leerders beïndruk – amper soveel soos die soetgoed. Hulle het ook hul kursusse bekend gestel en die leerders probeer inspireer om `n naskoolse rigting in KOS te probeer.
Dit was `n voorreg om kundiges aan die werk te sien en almal het iets daaruit geleer.
Jo Black skitter by Uppies!
Sommige geleenthede by `n skool word aangebied en vergeet; andere word aangebied en jare daarna sal mense nog daaroor praat aangesien die grootsheid daarvan só ongelooflik is.
Só `n aand was Woensdag, 11 Oktober, by Hoërskool Upington. Jo Black, `n nuwe opkomende sanger, het aan die A-rugbyveld van Uppies `n nuwe dimensie verleen toe hy daar opgetree het saam met kore van die dorp.
Die kore van Voorbereidingskool Fanie Malan, Primêre Skool op die Voorpos, Laerskool Oranje-Noord, Hoërskool Upington en die Siyanda Cantando-koor het ook opgetree. Nadat elke koor individueel gesing het, het hul saam met Jo Black sy treffer, Skepe, gesing.
Die hoogtepunt van die aand was egter Jo Black. Terwyl die sowat 500 gaste gesellig onder die sterreprag kuier en piekniekmandjies uitpak, het Jo `n program aangebied wat ieder en elk vir `n tydjie van sy aardse probleme laat vergeet het.
Met sy inspirerende getuienis het Jo die gehoor besiel. Ja, daar is in elkeen van ons iets goeds en sleg, maar voed die goeie en geniet ons Skepper se guns.
Dié sanger gaan nog groot hoogtes bereik en dié aand onder die Upington se sterreprag was beslis een van dié geleenthede wat nog lank in ons gedagtes sal voortleef.
Freaky Shakes by die Naba-fees
Hoërskool Upington se gr.11 Verbruikerstudieklas, o.l.v. me. Jeanie Schutte, het tydens die afgelope Naba Voedsel- en Wynfees gewys dat hulle lankal nie net meer koekies bak in die “Kosklas” nie.
Hulle het `n pragtige stalletjie gehad en die heel dag die gaste bedien met Freak Shakes. Ja, `n “milkshake” sal nooit weer dieselfde wees nie.
Romerige aarbeiskommels; vol gepak met aarbeie, marsmallows, koekies, kolwyntjies en room...!! Klink dit soos die “shake” van jare terug?
Dit was `n baie oulike gedagte en die wins word gebruik om die Verbruikersklas `n “facelift” te gee.
Uppies dink vooruit!! Dankie aan die Kiwi`s vir die oorspronklike idee!
Uppies Krieket vaar sovêr goed in die 50 boulbeurt liga.
Tennisspeler met talent
Uppies Netbal kan speel